Így válthatná le a személyi igazolványunkat egy okostelefon | 24.hu
e-aláírásnetlockszemélyi igazolvány
újságíró. 2020. 01. 16. 11:40
Az e-aláírás-specialista NETLOCK szerint a fizikailag létező okmányokat, bőrtárcákat hamarosan leválthatják az okostelefonokba zárt digitális tárcák, 2020-ra áttörést jósolnak a digitalizáció terén.
Somkuti András, a Docler Csoport elnöke és a NETLOCK ügyvezetője szerint már évek óta létezik megbízható, kényelmes és biztonságos megoldás arra, hogy egy szerződést vagy bármilyen más dokumentumot aláírjunk a virtuális térben toll és papír nélkül, elektronikusan, mégis papírkártyákat hordunk magunkkal, amiket egy nem túlságosan védett tárcában tárolunk.
„Technológiai oldalról ma már nincs annak akadálya, hogy kihasználva a megbízható és kipróbált titkosítási és e-aláíró megoldásokat egy olyan digitális identitástárcát hozzunk létre, amely az okostelefonunkba zárva képes lehet kiváltani a papír- vagy plasztikalapú személyes dokumentumokat” – mondta Somkuti.
A NETLOCK közleménye szerint a digitális identitástárca egyszerűbbé, kényelmesebbé tenné az életünket, miközben módot adna személyes adataink sokkal magasabb szintű védelmére és kontrolljára is. Hiszen ami egy papíron vagy plasztikkártyán kap helyet, nagyon nehezen kontrollálható és védhető.
Az e-aláírás-specialista cég úgy képzeli el saját digitális identitástárcáját, hogy a virtuális világban minden tranzakció elvégzésére képessé teszi majd a felhasználókat, a fizikai valóságban pedig akár egy okostelefonon keresztül is igazolhatnánk magunkat igazolványok, útlevelek hiteles, digitális másolatának elérésével.
A digitális identitástárca gyakorlatilag minden, eddig az okmányainkon (személyazonosító igazolványon, útlevélen, forgalmi engedélyen, TB- és adókártyán, diplomán vagy egészségügyi kartonjainkon) lévő adatainkat képes lehet a digitális világba zárva védeni és tárolni a hagyományos okmányok helyett vagy mellett.
Mindezt kriptográfiai kódokkal és jelszavakkal védve úgy, hogy kizárólag a tulajdonos által birtokolt azonosítóval lehet elérni, majd az adott adatot a tulajdonos személyéhez kötni. A tárca kiváltását pedig jogilag kontrollált és államilag felügyelt módon, kizárólag megfelelő engedéllyel rendelkező hitelesítési szolgáltató vállalat végezheti.
Adatvédelmi szempontból is előnyös lehet
Az ügyvezető szerint az okostelefonba zárt digitális identitástárca lehetővé teszi mindezt, de emellett arra is módot ad, hogy mindig csak a kellő információt, az adott célhoz szükséges módon és mélységig osszuk meg a másik féllel. Például ha valakinek csak a nevét kell igazolni, akkor ne kelljen még megadnia pluszban a személyi igazolványának számát, vagy születési dátumát is.
„Úgyis elképzelhető mindez, mint egy privát széf az IT-felhőben, amit senki más nem tud megnyitni csak az identitás birtokosa. Egy széf, amelyre egy digitális vasember vigyáz, a páncél mögött pedig mi magunk vagyunk. A kis vasember pedig csak nekünk fogad szót, nekünk engedelmeskedik, tőlünk fogad el parancsot, ha pedig utasítjuk, akkor elküldi a kért információt – személyes adatot, diplomát, gépjármű-dokumentumokat, vagy aláírásunkat – az okostelefonunkra akár egy rendőr, esetleg egy okmányiroda munkatársa számára, vagy éppen egy adásvételi szerződéshez, ha autót vásárolunk” – összegezte az ügyvezető.
Címkék: e-aláírásnetlockszemélyi igazolvány